Pasiūlymas TARYBOS SPRENDIMAS kuriuo iš dalies keičiamas Sprendimas 2010/39/ES leisti Portugalijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 168, 193 ir 250 straipsnių /* COM/2012/0661 final - 2012/0314 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS Pasiūlymo pagrindas ir tikslai Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei imtis specialių priemonių, kuriomis nukrypstama nuo direktyvos nuostatų, kad būtų supaprastinta PVM surinkimo procedūra arba užkirstas kelias tam tikrų formų mokesčių slėpimui ar vengimui. 2012 m. balandžio 18 d. Komisijos užregistruotu raštu Portugalijos Respublika paprašė leisti toliau taikyti priemonę, kuria nukrypstama nuo Direktyvos 2006/112/EB 168, 193 ir 250 straipsnių ir pagal kurią išnešiojamajai prekybai taikoma speciali neprivalomoji sistema. Pagal Direktyvos 2006/112/EB 395 straipsnio 2 dalį 2012 m. birželio 1 d. raštu Komisija pranešė kitoms valstybėms narėms apie Portugalijos Respublikos prašymą. 2012 m. birželio 6 d. raštu Komisija pranešė Portugalijos Respublikai, kad turi visą prašymui įvertinti būtiną informaciją. Bendrosios aplinkybės Direktyvos 2006/112/EB 168 straipsnyje numatyta, kad apmokestinamasis asmuo turi teisę atskaityti PVM, mokėtiną už savo apmokestinamiesiems sandoriams įsigytas prekes ir paslaugas. Direktyvos 2006/112/EB 193 straipsnyje numatyta, kad PVM moka kiekvienas apmokestinamasis asmuo, vykdantis apmokestinamą prekių tiekimą ar paslaugų teikimą, išskyrus 194–199 ir 202 straipsniuose nurodytus atvejus, kai PVM moka kitas asmuo. Direktyvos 2006/112/EB 250 straipsnio 1 dalyje nustatyta, kad kiekvienas apmokestinamasis asmuo pateikia PVM deklaraciją, nurodydamas visą informaciją, reikalingą nustatyti mokėtino mokesčio dydį ir atskaitytinas sumas, kiek tai reikalinga nustatyti apmokestinimo bazę, su šiuo mokesčiu ir atskaita susijusių sandorių bendrą vertę bei visų neapmokestinamų sandorių vertę. Tačiau Portugalijos Respublikos taikoma priemone nukrypstama nuo pirmiau minėtų nuostatų. Ši speciali neprivalomoji sistema taikoma išnešiojamosios prekybos sektoriuje veikiančioms įmonėms, kurios atitinka specialias sąlygas ir kurioms kompetentingi mokesčių administratoriai leidžia šią sistemą taikyti. Minėtos įmonės naudojasi tarpinių prekybos agentų paslaugomis ir jiems tiesiogiai parduoda savo prekes, o prekybos agentai savo ruožtu tas pačias prekes tiesiogiai perparduoda galutiniams vartotojams. Nukrypstant nuo Direktyvos 2006/112/EB 193 straipsnio, prievolė sumokėti PVM už prekybos agentų galutiniams vartotojams tiekiamas prekes tenka įmonėms, kurioms taikoma sistema. Nukrypstant nuo Direktyvos 2006/112/EB 168 straipsnio, šioms įmonėms suteikiama teisė atskaityti jų prekybos agentų mokėtiną arba sumokėtą PVM už jiems patiektas atitinkamas prekes. Nukrypstant nuo Direktyvos 2006/112/EB 250 straipsnio, prekybos agentų prievolė pateikti PVM deklaraciją, susijusią su įmonių, kurioms leista taikyti sistemą, jiems patiektomis prekėmis ir šių prekių patiekimu galutiniams vartotojams, pereina įmonei, kuriai leista taikyti sistemą. Specialią sistemą gali būti leista taikyti tik tokioms įmonėms, kurių visą apyvartą sudaro pajamos iš išnešiojamosios prekybos, kurią savo vardu ir sąskaita vykdo prekybos agentai, jeigu visos įmonės parduodamos prekės yra įtrauktos į iš anksto sudarytą galutinio vartojimo etapo kainoraštį ir įmonė jas parduoda tiesiogiai prekybos agentams, kurie savo ruožtu jas tiesiogiai perparduoda galutiniams vartotojams. Tarybos sprendimu 2004/738/EB[1] nukrypti leidžiančią priemonę Portugalijos Respublikai iš pradžių leista taikyti iki 2009 m. gruodžio 31 d., paskui Tarybos sprendimu 2010/39/ES[2] ją vėl leista taikyti iki 2012 m. gruodžio 31 d. Dabartiniame prašyme Portugalijos Respublika Komisijai pranešė, kad priežastys, kuriomis remdamasi Taryba priėmė savo Sprendimą 2010/39/ES, tebegalioja ir paaiškino, kad iki šiol taiko specialią priemonę ir įsitikino, kad ji yra labai naudinga, kadangi ją taikant šiame sektoriuje supaprastinamas PVM surinkimas ir užtikrinama veiksmingesnė PVM kontrolė. Nukrypti leidžiančios priemonės paprastai nustatomos ribotam laikui, kad būtų galima įvertinti, ar speciali priemonė yra tinkama ir veiksminga. Remdamasi Portugalijos Respublikos pateikta informacija, Komisija daro išvadą, kad aptariama specialia priemone sudaromos lengvesnės sąlygos ir mokesčių administratoriams, ir įmonėms, kadangi ji daugiausia taikoma labai smulkiems mokesčių mokėtojams, neturintiems tinkamos struktūros ar organizacinių gebėjimų, kad galėtų laikytis PVM įstatyme nustatytų reikalavimų. Poveikis galutinio vartojimo etape mokėtinų mokesčių sumai yra tik nežymus. Todėl tikslinga pratęsti nukrypti leidžiančios priemonės taikymo laikotarpį. Vis dėlto bet koks pratęsimas turėtų būti riboto laikotarpio, kad būtų galima įvertinti, ar nepasikeitė sąlygos, kuriomis grindžiamos nukrypti leidžiančios priemonės. Todėl nukrypti leidžiančios priemonės taikymą siūloma pratęsti iki 2015 m. pabaigos ir paprašyti Portugalijos Respublikos vėliausiai iki 2015 m. balandžio 1 d. kartu su pratęsimo prašymu pateikti ataskaitą, kurioje, be kita ko, būtų peržiūrėtas specialios priemonės taikymas, jeigu jos taikymą būtų numatyta vėl pratęsti po 2015 m. Pasiūlymo srityje galiojančios nuostatos Netaikoma. Derėjimas su kitomis Sąjungos politikos sritimis ir tikslais Netaikoma. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI Konsultacijos su suinteresuotosiomis šalimis Neaktualu. Tiriamųjų duomenų rinkimas ir naudojimas Nepriklausomo tyrimo neprireikė. Poveikio vertinimas Pasiūlymu siekiama supaprastinti mokesčio surinkimo tvarką, todėl jo poveikis gali būti teigiamas tiek įmonėms, tiek administratoriams. Portugalijos Respublika sprendimą įvardijo kaip tinkamą priemonę. 3. TEISINIAI PASIŪLYMO ASPEKTAI Siūlomų veiksmų santrauka Pasiūlymu siekiama leisti Portugalijos Respublikai toliau taikyti priemonę, kuria nukrypstama nuo Direktyvos 2006/112/EB 168, 193 ir 250 straipsnių, ir tam tikroms įmonėms, kurioms leista taikyti sistemą, nustatyti prievolę sumokėti PVM už tarpinių prekybos agentų galutiniams vartotojams patiektas prekes, suteikti joms teisę atskaityti prekybos agentų mokėtiną arba sumokėtą PVM už nupirktas atitinkamas prekes ir perleisti joms prekybos agentų prievolę pateikti PVM deklaraciją, susijusią su tų įmonių prekybos agentams ir prekybos agentų galutiniams vartotojams patiektomis prekėmis. Nukrypti leidžiančios priemonės taikymą ir būtinybę Portugalijos Respublika turi peržiūrėti ir apie tai pranešti teikdama prašymą pratęsti jos galiojimą. Sprendimas baigs galioti jame nurodytą dieną. Teisinis pagrindas 2006 m. lapkričio 28 d. Tarybos direktyvos 2006/112/EB dėl pridėtinės vertės mokesčio bendros sistemos 395 straipsnio 1 dalis. Subsidiarumo principas Pasiūlymas priklauso išimtinei Sąjungos kompetencijai. Todėl subsidiarumo principas netaikomas. Proporcingumo principas Pasiūlymas atitinka proporcingumo principą dėl toliau nurodytų priežasčių. Šiuo sprendimu leidimas valstybei narei suteikiamas jos pačios prašymu ir nėra privalomas. Atsižvelgiant į ribotą nukrypti leidžiančios priemonės taikymo sritį, speciali priemonė yra proporcinga siekiamam tikslui. Pasirinkta priemonė Siūloma priemonė – Tarybos sprendimas. Kitos priemonės būtų netinkamos dėl toliau nurodytų priežasčių. Pagal Tarybos direktyvos 2006/112/EB 395 straipsnį nukrypti nuo bendrų PVM taisyklių galima tik Komisijos pasiūlymu vieningai leidus Tarybai. Tarybos sprendimas yra vienintelė tinkama priemonė, kadangi jis gali būti skirtas atskirai valstybei narei. 4. POVEIKIS BIUDŽETUI Šis pasiūlymas neturės neigiamos įtakos Sąjungos nuosaviems ištekliams, gaunamiems iš PVM. 5. NEPRIVALOMI ELEMENTAI Į pasiūlymą įtraukta peržiūros ir laikinojo galiojimo išlyga. 2012/0314 (NLE) Pasiūlymas TARYBOS SPRENDIMAS kuriuo iš dalies keičiamas Sprendimas 2010/39/ES leisti Portugalijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 168, 193 ir 250 straipsnių EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos[3], ypač į jos 395 straipsnio 1 dalį, atsižvelgdama į Europos Komisijos pasiūlymą, kadangi: (1) 2012 m. balandžio 18 d. Komisijos užregistruotu raštu Portugalijos Respublika paprašė leisti toliau taikyti specialią priemonę, kurią anksčiau leista taikyti Tarybos sprendimu 2010/39/ES[4] ir kuria nukrypstama nuo Direktyvos 2006/112/EB nuostatų, reglamentuojančių teisę į atskaitą, asmens prievolę sumokėti mokestį ir prievolę pateikti PVM deklaraciją; (2) pagal Direktyvos 2006/112/EB 395 straipsnio 2 dalies antrą pastraipą Komisija 2012 m. birželio 1 d. raštu pranešė kitoms valstybėms narėms apie Portugalijos prašymą. 2012 m. birželio 6 d. raštu Komisija pranešė Portugalijai, kad turi visą prašymui įvertinti būtiną informaciją; (3) Portugalijos taikoma priemone nukrypstama nuo Direktyvos 2006/112/EB nuostatų, nes ja leidžiama taikyti specialią neprivalomąją sistemą tam tikroms išnešiojamosios prekybos sektoriuje veikiančioms įmonėms, kurios atitinka specialias sąlygas ir kurioms kompetentingi mokesčių administratoriai leidžia šią sistemą taikyti. Tos įmonės taiko specialų verslo modelį ir savo prekes tiesiogiai parduoda tarpiniams prekybos agentams, kurie savo ruožtu tas pačias prekes tiesiogiai perparduoda galutiniams vartotojams; (4) specialia priemone nukrypstama nuo Direktyvos 2006/112/EB 168 straipsnio, kuriuo reglamentuojama apmokestinamojo asmens teisė atskaityti PVM, mokėtiną už jo apmokestinamiesiems sandoriams patiektas prekes ir suteiktas paslaugas, suteikiant šioms įmonėms teisę atskaityti jų prekybos agentų mokėtiną arba sumokėtą PVM už jiems patiektas atitinkamas prekes; (5) specialia priemone nukrypstama nuo Direktyvos 2006/112/EB 193 straipsnio, kuriuo reglamentuojama prievolė sumokėti PVM, nustatant, kad įmonėms, kurioms taikoma sistema, tenka prievolė sumokėti PVM už jų prekybos agentų galutiniams vartotojams tiekiamas prekes; (6) specialia priemone nukrypstama nuo Direktyvos 2006/112/EB 250 straipsnio, kuriuo reglamentuojama prievolė pateikti PVM deklaraciją, perkeliant prekybos agentų prievolę pateikti PVM deklaraciją, susijusią su tų įmonių jiems patiektomis prekėmis ir šių prekių patiekimu galutiniams vartotojams; (7) speciali priemonė gali būti taikoma tik įmonėms, kurių visą apyvartą sudaro pajamos iš išnešiojamosios prekybos, kurią savo vardu ir sąskaita vykdo prekybos agentai, jeigu visos įmonių parduodamos prekės yra įtrauktos į iš anksto sudarytą galutinio vartojimo etapo kainoraštį ir įmonės jas parduoda tiesiogiai prekybos agentams, kurie savo ruožtu jas tiesiogiai perparduoda galutiniams vartotojams; (8) taikant šią specialią sistemą užtikrinama, kad mažmeninės prekybos etapu už šioms įmonėms priklausančias parduotas prekes sumokamas PVM faktiškai būtų sumokėtas į valstybės iždą, ir taip palengvinama mokestinio sukčiavimo prevencija. Be to, ją taikant sudaromos lengvesnės sąlygos mokesčių administratoriui, nes supaprastinama PVM surinkimo tvarka ir sumažinamos su PVM susijusios prekybos agentų prievolės; (9) atsižvelgiant į Portugalijos pateiktą informaciją, dabartinį aptariamos specialios priemonės taikymą pateisinanti teisinė ir faktinė padėtis nepakito ir tebeegzistuoja. Todėl Portugalijai turėtų būti leista toliau taikyti šią specialią priemonę tolesniu laikotarpiu, bet ne ilgiau kaip iki 2015 m. gruodžio 31 d., kad būtų galima peržiūrėti nukrypti leidžiančios priemonės būtinybę ir veiksmingumą; (10) jeigu Portugalijos nuomone, priemonės taikymą reikėtų vėl pratęsti po 2015 m., ne vėliau kaip 2015 m. kovo 31 d. kartu su pratęsimo prašymu Komisijai turėtų būti pateikta priemonės taikymo ataskaita, kad Komisija turėtų pakankamai laiko išnagrinėti prašymą, o Taryba priimti pasiūlymą, jeigu Komisija jį pateiktų; (11) nukrypti leidžianti priemonė turės tik nežymų poveikį bendrai galutinio vartojimo etapu surenkamų mokesčių sumai ir neturės neigiamo poveikio Sąjungos nuosaviems ištekliams, gaunamiems iš pridėtinės vertės mokesčio; (12) todėl Sprendimas 2010/39/ES turėtų būti atitinkamai iš dalies pakeistas. PRIĖMĖ ŠĮ SPRENDIMĄ: 1 straipsnis Sprendimo 2010/39/ES 4 straipsnis pakeičiamas taip: „4 straipsnis 1. Šis sprendimas nustoja galioti 2015 m. gruodžio 31 d. 2. Bet koks prašymas pratęsti šiame sprendime numatytos specialios priemonės taikymą Komisijai pateikiamas ne vėliau kaip 2015 m. kovo 31 d. Prie tokio prašymo pridedama specialios priemonės taikymo ataskaita.“ 2 straipsnis Šis sprendimas taikomas nuo 2013 m. sausio 1 d. 3 straipsnis Šis sprendimas skirtas Portugalijos Respublikai. Priimta Briuselyje Tarybos vardu Pirmininkas [1] OL L 325, 2004 10 28, p. 62. [2] OL L 19, 2010 1 23, p. 5. [3] OL L 347, 2006 12 11, p. 1. [4] OL L 19, 2010 1 23, p. 5.